《妫蜼子歌为王宗常赋》
明代·高启

妫蜼子，乃是轩辕之裔，虞鳏之孙。
混沌既死一万季，独抱大存，窃伏在草野，冥心究皇坟。
蚤逢三光五岳之气、乍分裂，天狼下地舐血流浑浑。
鹿走秦中原，蛇斗郑国门。
俎豆弃草莽，干戈欻崩奔。
妫蜼子，便欲东游渡弱水，沐发沧海朝阳盆。
又欲西行沂河汉，逾昆仑。
山横川阻，两地俱不可以往兮，归来掩户卧旦昏。
莳黍一区，注醪一樽。
妻给井臼，儿收鸡豚。
不诘曲以媚俗，不偃蹇而凌尊。
作为古文词，言高气醇温。
手提数寸管，欲发义理根。
上探孔孟心，下吊屈贾魂。
其质耀金石，其芳吐兰荪。
叩虚答有响，斫险成无痕。
陆珍杂水怪，变状弗可论。
几年兀兀不肯出，坐待真主应运九五开乾坤。
鹤书自天来，幽隐初见拔。
使者远造庐，鸡鸣起膏辖。
兴纂金匮编，尚书为给札。
奸魂泣幽冢，下恐遭诛杀。
书成一代进紫宸，鸾旗羽卫夹陛陈。
閤门导谒称小臣，麻衣不脱拜圣人。
捧函近前殿，龙颜喜回春。
敕赉内帑之金与绮段，其文织作银麒麟。
蒙恩乞还家，以奉白发亲。
戴古弁，垂长绅，自号山泽之臞民。
妫蜼子，幸际明良时无为，寂默坐老东海湄。
青丘有客钝且痴，与汝欲结同襟期。
左鼓清瑟，右吹鸣篪，作歌共祝天子寿，五风十雨，万国
赤子同熙熙。

作者简介：高启（1336－1374），汉族，元末明初著名诗人，文学家。字季迪，号槎轩，长洲（今江苏苏州市）人。元末隐居吴淞青丘，自号青丘子。高启才华高逸，学问渊博，能文，尤精于诗，与刘基、宋濂并称“明初诗文三大家”，又与杨基、张羽、徐贲被誉为“吴中四杰”，当时论者把他们比作“初明四杰”。又与王行等号“北郭十友”。明洪武初，以荐参修《元史》，授翰林院国史编修官，受命教授诸王。擢户部右侍郎，力辞不受。苏州知府魏观在张士诚宫址改修府治，获罪被诛。高启曾为之作《郡治上梁文》，有“龙蟠虎踞”四字，被疑为歌颂张士诚，连坐腰斩。著有《高太史大全集》《凫藻集》等。